25 de pacienți infectați cu coronavirus sunt internați în secția de Terapie Intensivă la Spitalul Județean Suceava. 4 dintre ei sunt ventilați mecanic, adică respiră cu ajutorul aparatelor. Acestea sunt datele actualizate prezentate în presa locală, de Monitorul de Suceava.

Potrivit generalului în rezervă Ionel Oprea, care gestionează spitalul, SJU Suceava are 40 de paturi de terapie intensivă cu ventilatoare, fiind unitatea județeană cu cea mai mare capacitate de ventilație din țară.

Inclusiv platforma spitalului care asigură oxigen și-a triplat capacitatea în ultima lună, de la debutul focarului epidemiologic.

SJU Suceava este așadar, măcar în teorie, un spital care și-a îmbunătățit în ritm accelerat capacitățile medicale, o unitate scoasă de sub administrație civilă și plasată sub un management militar strict tocmai pentru a performa în prima linie a bătăliei anti-coronavirus.

Și totuși, chiar din acest spital readus (conform comunicatelor oficiale) pe linia de plutire, care asigură asistența medicală pentru zeci de mii de români aflați în zona de carantină, a fost transferat în regim de urgență Înaltpreasfințitul Pimen, arhiepiscopul Sucevei și Rădăuților. Episcopul a fost testat și confirmat cu coronavirus, prezentând o formă medie a bolii.

Nicio informație publică nu indică faptul că ierarhul Bisericii Ortodoxe Române ar fi avut nevoie de oxigen sau de ventilație mecanică. Iar dacă astfel de intervenții ar fi fost totuși necesare, spitalul pare (cel puțin pe hârtie) suficient de bine echipat cât să facă față situației.

De o parte și de alta a deciziei de transfer

ÎPS Pimen are 90 de ani, vârstă la care o infecție simptomatică cu coronavirus poate avea consecințe fatale. Câte persoane aflate în grupa de risc maxim și internate la SJU Suceava în ultimele săptămâni (cu simptome ușoare sau medii) au fost transferate însă, la cerere, la București doar pentru a preîntâmpina o posibilă evoluție negativă?

Reporterii Dela0.ro l-au contact telefonic pe generalul Oprea, doctorul militar care asigură conducerea spitalului sucevean, pentru a chestiona rațiunile deciziei de transfer.